Document ID: 32014D0132

KOMISSION TÄYTÄNTÖÖNPANOPÄÄTÖS,
annettu 11 päivänä maaliskuuta 2014,
ilmaliikenteen hallintaverkkoa koskevien unionin laajuisten suorituskykytavoitteiden ja varoituskynnysten vahvistamisesta toiselle viitejaksolle 2015-2019
(ETA:n kannalta merkityksellinen teksti)
(2014/132/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhtenäisen eurooppalaisen ilmatilan toteuttamisen puitteista 10 päivänä maaliskuuta 2004 annetun Euroopan parlamentin ja neuvoston asetuksen (EY) N:o 549/2004 (1) (puiteasetus) ja erityisesti sen 11 artiklan 3 kohdan a alakohdan,
sekä katsoo seuraavaa:
(1)
Asetuksessa (EY) N:o 549/2004 säädetään lennonvarmistuspalvelujen ja verkkotoimintojen suorituskyvyn kehittämisjärjestelmän perustamisesta. Asetuksessa edellytetään erityisesti, että komissio hyväksyy unionin laajuiset suorituskykytavoitteet suorituskyvyn kannalta keskeisillä osa-alueilla, jotka ovat turvallisuus, ympäristö, kapasiteetti ja kustannustehokkuus. Näitä tavoitteita kokevia lisäsääntöjä on vahvistettu komission täytäntöönpanoasetuksessa (EU) N:o 390/2013 (2).
(2)
Olisi vahvistettava unionin laajuiset suorituskykytavoitteet toiselle viitejaksolle, joka kattaa vuodet 2015-2019.
(3)
Komissio nimesi 29 päivänä heinäkuuta 2010 asetuksen (EY) N:o 549/2004 11 artiklan 2 kohdan ja komission asetuksen (EU) N:o 691/2010 (3) 3 artiklan mukaisesti suorituskyvyn tarkastuselimen, jonka tehtävänä on avustaa suorituskyvyn kehittämisjärjestelmän täytäntöönpanossa ja erityisesti unionin laajuisten suorituskykytavoitteiden asettamisessa.
(4)
Unionin laajuisten suorituskykytavoitteiden hyväksymisen helpottamiseksi toista viitejaksoa varten, suorituskyvyn tarkastuselin komission tukemana kuuli kaikkia asetuksen (EU) N:o 549/2004 10 artiklan 3 kohdassa mainittuja sidosryhmiä siitä, millaista lähestymistapaa ja menettelyjä tavoitteiden vahvistamisessa käytettäisiin sekä siitä, millaisten ohjeellisten raja-arvojen sisälle tavoitteiden pitäisi asettua. Sidosryhmien kuuleminen toteutettiin 25 päivän tammikuuta 2013 ja 3 päivän heinäkuuta 2013 välisenä aikana. Komission päätöksellä 98/500/EY (4) perustettu alakohtainen neuvottelukomitea osallistui työhön, ja kaikilla Euroopan siviili-ilmailualan henkilökuntaa edustavilla ammatillisilla järjestöillä oli mahdollisuus esittää huomautuksensa.
(5)
Suorituskyvyn tarkastuselin otti huomioon sidosryhmien kuulemisen tulokset ja ehdotti unionin laajuisia suorituskykytavoitteita kertomuksessa, joka esitettiin komissiolle 27 päivänä syyskuuta 2013. Kertomuksessa esitetään ehdotettujen tavoitteiden pohjana olevat oletukset ja perusteet, kuten sellaisten lennonvarmistuspalvelujen tarjoajien ryhmien tai toiminnallisten ilmatilan lohkojen kokoonpano, joilla on samankaltainen toiminta- ja talousympäristö.
(6)
Tässä päätöksessä esitettävät unionin laajuiset suorituskykytavoitteet ovat asetuksen (EY) N:o 549/2004 ja täytäntöönpanoasetuksen (EY) N:o 390/2013 mukaiset. Ne on laadittu yhteistyössä suorituskyvyn tarkastuselimen kanssa. Laadinnassa on otettu huomioon sidosryhmien kuulemiset sekä kannanotot, joita on saatu Euroopan parlamentin ja neuvoston asetuksen (EY) N:o 551/2004 (5) 6 artiklalla ja komission asetuksen (EU) N:o 677/2011 (6) 3 artiklalla perustetulta verkon hallinnoijalta, Euroopan lentoturvallisuusvirastolta EASAlta ja kansallisilta valvontaviranomaisilta. Tavoitteet perustuvat tietoihin, jotka olivat komission ja suorituskyvyn tarkastuselimen käytettävissä 17 päivään joulukuuta 2013 mennessä.
(7)
Unionin laajuiset suorituskykytavoitteet perustuvat tietoihin, jotka on saatu jäsenvaltioista, Norjasta ja Sveitsistä.
(8)
Tässä päätöksessä vahvistetut unionin laajuiset tavoitteet turvallisuuteen liittyvällä suorituskyvyn keskeisellä osa-alueella on laadittu yhteistyössä EASAn kanssa. Hyväksyessään hyväksyttäviä menetelmiä vaatimusten täyttämiseksi ja ohjeaineistoa täytäntöönpanoasetuksen (EU) N:o 390/2013 mukaisesti, EASAn on tarkoitus selkiyttää riskianalyysivälineen luokitusten määritelmiä, jotta varmistettaisiin unionin laajuisten suorituskykytavoitteiden yhdenmukainen soveltaminen suorituskyvyn kannalta keskeisellä turvallisuuden osa-alueella, varsinkin luokan C (valmiudet ilmaliikennepalvelujen turvalliseen mutta heikentyneeseen tarjontaan) määritelmän osalta. EASAa kuultiin myös muihin suorituskyvyn kannalta keskeisiin osa-alueisiin liittyvien unionin laajuisten suorituskykytavoitteiden osalta, jotta varmistettaisiin johdonmukaisuus ensisijaisten turvallisuustavoitteiden kanssa.
(9)
Ympäristöön liittyvää suorituskyvyn keskeistä osa-aluetta koskevien unionin laajuisten suorituskykytavoitteiden asettamisen on perustuttava vuonna 2012 saavutettuun suorituskykytasoon, joka suorituskyvyn tarkastuselimen laskelmien mukaan oli tosiasiallisen lentoradan mukaisen keskimääräisen horisontaalisen reitinaikaisen lentojen tehokkuuden osalta 3,17 prosenttia ja viimeisimmän esitetyn lentosuunnitelman lentoradan mukaisen keskimääräisen horisontaalisen reitinaikaisen lennon tehokkuuden osalta 5,15 prosenttia.
(10)
Kapasiteettiin liittyvää suorituskyvyn keskeistä osa-aluetta koskevan unionin laajuisen suorituskykytavoitteen, mitattuna reitin ilmaliikennevirtojen sääntelystä johtuvana keskimääräisenä viivästyksenä, olisi viitejakson kunakin vuonna vastattava unionin laajuista suorituskykytavoitetta vuodelle 2014 niin, että otetaan huomioon toista viitejaksoa koskeva liikenne-ennuste.
(11)
Kustannustehokkuuteen liittyvää suorituskyvyn keskeistä osa-aluetta koskevat unionin laajuiset suorituskykytavoitteet olisi viitejakson kunkin vuoden osalta ilmaistava reaalisesti vuoden 2009 hintoina, jotta voitaisiin esimerkiksi tehdä vertailuja edellisen viitejakson suorituskykytasoon.
(12)
Kustannustehokkuuden odotettavissa oleva parantuminen toisella viitejaksolla olisi mitattava käyttäen perustana vuodelle 2014 määritettyjä kustannuksia, jotka olivat 6242 miljoonaa euroa (7) vuoden 2009 hintoina. Määritetyn yksikkökustannuksen lähtöarvon olisi tuoreimpien vuotta 2014 koskevien liikenneoletusten (8) perusteella oltava 58,09 euroa vuoden 2009 hintoina. Näin ollen kustannustehokkuustavoitteen olisi oltava sellainen, että määritetty yksikkökustannus pienenee 3,3 prosentilla vuosittain toisen viitejakson aikana. Lähtöarvo 58,09 euroa vuoden 2009 hintoina on korkeampi kuin vuodelle 2014 asetettu unionin laajuinen tavoite 53,92 euroa vuoden 2009 hintoina, koska vuodelle 2014 ennakoitu liikennemäärä on pienempi kuin komission päätöksessä 2011/121/EU (9) alun perin oletettiin.
(13)
Liikenneoletukset toista viitejaksoa varten on otettu STATFORin tuoreimman, 30 päivänä syyskuuta 2013 julkaistun ennusteen pienemmän vaihtoehdon skenaariosta, jonka mukaan liikenteen keskimääräinen vuotuinen kasvu on 1,2 prosenttia. Pitkään, vuoteen 2019 saakka ulottuvaan ennustejaksoon liittyy kuitenkin epävarmuuksia. Sen vuoksi komission olisi täytäntöönpanoasetuksen (EU) N:o 390/2013 18 artiklan 4 kohdassa tarkoitetun yhtenäisen ilmatilan komitealle raportoinnin yhteydessä vuoteen 2016 mennessä tarkasteltava kyseisiä liikenneoletuksia uudelleen STATFORin viimeisimpien ennusteiden valossa. Tämän tarkastelun perusteella komissio voi mainitun asetuksen 17 artiklan 1 kohdan a alakohdan mukaisesti tarvittaessa tarkistaa unionin laajuisia suorituskykytavoitteita vuosille 2017-2019.
(14)
Toisen viitejakson määritettyjen viitekustannusten ennustetaan pienenevän keskimäärin 2,1 prosenttia vuodessa.
(15)
Unionin laajuisten suorituskykytavoitteiden lisäksi olisi vahvistettava varoituskynnykset, joiden ylittyessä täytäntöönpanoasetuksessa (EU) N:o 390/2013 tarkoitetut varoitusjärjestelmät voidaan aktivoida.
(16)
Täytäntöönpanoasetuksen (EU) N:o 390/2013 mukaisesti paikallisten tavoitteiden ei välttämättä tarvitse olla samoja kuin unionin laajuiset tavoitteet. Niiden olisi kuitenkin oltava yhdenmukaisia unionin laajuisten tavoitteiden kanssa ja myötävaikutettava riittävästi näiden tavoitteiden saavuttamiseen. Tämän yhdenmukaisuuden ja riittävän myötävaikutuksen olisi käytävä ilmi suorituskykysuunnitelmasta, joka täytäntöönpanoasetuksen (EU) N:o 390/2013 mukaisesti on laadittava toiminnallisten ilmatilan lohkojen tasolla.
(17)
Tämän päätöksen olisi tultava voimaan päivänä, jona se julkaistaan, jotta helpotettaisiin suorituskykysuunnitelmien laatimista täytäntöönpanoasetuksen (EU) N:o 390/2013 II luvun mukaisesti.
(18)
Tässä asetuksessa säädetyt toimenpiteet ovat yhtenäisen ilmatilan komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Unionin laajuiset suorituskykytavoitteet turvallisuuteen liittyvällä suorituskyvyn keskeisellä osa-alueella
1. Unionin laajuiset suorituskykytavoitteet toisella viitejaksolla turvallisuuteen liittyvällä suorituskyvyn keskeisellä osa-alueella vahvistetaan 2 ja 3 kohdassa.
2. Unionin laajuiset suorituskykytavoitteet, jotka koskevat täytäntöönpanoasetuksen (EU) N:o 390/2013 liitteessä I olevan 1 osan 1.1 kohdan a alakohdassa tarkoitettua turvallisuudenhallinnan tehokkuuden vähimmäistasoa, ovat seuraavat:
a)
Kansallisten valvontaviranomaisten on 31 päivään joulukuuta 2019 mennessä saavutettava vähintään taso C (10) kaikkien hallintatavoitteiden osalta (”turvallisuuspolitiikka ja tavoitteet”, ”turvallisuusriskien hallinta”, ”turvallisuuden varmistaminen”, ”turvallisuuden edistäminen” sekä ”turvallisuuskulttuuri”).
b)
Lennonvarmistuspalvelujen tarjoajien on 31 päivään joulukuuta 2019 mennessä saavutettava vähintään taso D hallintatavoitteiden ”turvallisuuspolitiikka ja tavoitteet”, ”turvallisuusriskien hallinta”, ”turvallisuuden varmistaminen” ja ”turvallisuuden edistäminen” osalta sekä vähintään taso C hallintatavoitteen ”turvallisuuskulttuuri” osalta.
3. Unionin laajuiset suorituskykytavoitteet, jotka koskevat täytäntöönpanoasetuksen (EU) N:o 390/2013 liitteessä I olevan 1 osan 1.1 kohdan b alakohdassa tarkoitetun vakavuusluokituksen soveltamista, ovat seuraavat:
a)
Jäsenvaltioiden on kansallisten valvontaviranomaistensa kautta 31 päivään joulukuuta 2017 mennessä ja sen jälkeen vuosittain toisen viitejakson päättymiseen saakka huolehdittava siitä, että kerätään ja raportoidaan EASAlle riskianalyysivälineen luokitusmetodologian mukaisesti määritetty ”ATM Overall” -vakavuusluokitus vähintään 80 prosentista vuosittain raportoiduista porrastusminimin alituksista ja kiitotiepoikkeamista käyttäen luokkia A (vakava vaaratilanne), B (merkittävä vaaratilanne) ja C (huomattava vaaratilanne) (11).
b)
Jäsenvaltioiden on kansallisten valvontaviranomaistensa kautta huolehdittava siitä, että kerätään ja raportoidaan EASAlle riskianalyysivälineen luokitusmetodologian mukaisesti määritetty ”ATM Overall” -vakavuusluokitus 31 päivään joulukuuta 2017 mennessä vähintään 80 prosentista ja 31 päivään joulukuuta 2019 mennessä vähintään 100 prosentista vuosittain raportoiduista ilmaliikenteen hallintaan liittyvistä poikkeamista käyttäen luokkia AA (täydellinen kyvyttömyys ilmaliikennepalvelujen turvalliseen tarjontaan), A (vakava kyvyttömyys ilmaliikennepalvelujen turvalliseen tarjontaan), B (osittainen kyvyttömyys ilmaliikennepalvelujen turvalliseen tarjontaan ja C (valmius ilmaliikennepalvelujen turvalliseen mutta heikentyneeseen tarjontaan).
c)
Lennonvarmistuspalvelujen tarjoajien on raportoitava kansallisille valvontaviranomaisille riskianalyysivälineen luokitusmetodologian mukaisesti määritetty ”ATM Ground” -vakavuusluokitus 31 päivään joulukuuta 2017 mennessä vähintään 80 prosentista ja 31 päivään joulukuuta 2019 mennessä vähintään 100 prosentista vuosittain raportoiduista porrastusminimin alituksista ja kiitotiepoikkeamista käyttäen luokkia A (vakava vaaratilanne), B (merkittävä vaaratilanne) ja C (huomattava vaaratilanne).
d)
Lennonvarmistuspalvelujen tarjoajien on raportoitava kansallisille valvontaviranomaisille riskianalyysivälineen luokitusmetodologian mukaisesti määritetty ”ATM Ground” -vakavuusluokitus 31 päivään joulukuuta 2017 mennessä vähintään 80 prosentista ja 31 päivään joulukuuta 2019 mennessä vähintään 100 prosentista vuosittain raportoiduista ilmaliikenteen hallintaan liittyvistä poikkeamista käyttäen luokkia AA (täydellinen kyvyttömyys ilmaliikennepalvelujen turvalliseen tarjontaan), A (vakava kyvyttömyys ilmaliikennepalvelujen turvalliseen tarjontaan), B (osittainen kyvyttömyys ilmaliikennepalvelujen turvalliseen tarjontaan ja C (valmius ilmaliikennepalvelujen turvalliseen mutta heikentyneeseen tarjontaan).
2 artikla
Unionin laajuiset suorituskykytavoitteet ympäristöön liittyvällä suorituskyvyn keskeisellä osa-alueella
Unionin laajuiset suorituskykytavoitteet toisella viitejaksolla ympäristöön liittyvällä suorituskyvyn keskeisellä osa-alueella ovat seuraavat:
1.
Täytäntöönpanoasetuksen (EU) N:o 390/2013 liitteessä I olevan 1 osan 2.1 kohdan a alakohdassa määritelty tosiasiallisen lentoradan mukainen keskimääräinen horisontaalinen reitinaikainen lentojen tehokkuus on vähintään 2,6 prosenttia vuonna 2019.
2.
Täytäntöönpanoasetuksen (EU) N:o 390/2013 liitteessä I olevan 1 osan 2.1 kohdan b alakohdassa määritelty viimeisimmän esitetyn lentosuunnitelman lentoradan mukainen keskimääräinen horisontaalinen reitinaikainen lentojen tehokkuus on vähintään 4,1 prosenttia vuonna 2019.
3 artikla
Unionin laajuinen suorituskykytavoite kapasiteettiin liittyvällä suorituskyvyn keskeisellä osa-alueella
Unionin laajuinen suorituskykytavoite toisella viitejaksolla kapasiteettiin liittyvällä suorituskyvyn keskeisellä osa-alueella on seuraava: täytäntöönpanoasetuksen (EU) N:o 390/2013 liitteessä I olevan 1 osan 3.1 kohdassa määritelty keskimääräinen ilmaliikennevirtojen säätelystä reitillä johtuva viivästys lentoa kohti on enintään 0,5 minuuttia lentoa kohti kunakin vuonna.
4 artikla
Unionin laajuiset suorituskykytavoitteet kustannustehokkuuteen liittyvällä suorituskyvyn keskeisellä osa-alueella
Unionin laajuiset suorituskykytavoitteet toisella viitejaksolla kustannustehokkuuteen liittyvällä suorituskyvyn keskeisellä osa-alueella ovat seuraava: täytäntöönpanoasetuksen (EU) N:o 390/2013 liitteessä I olevan 1 osan 4.1 kohdan a alakohdassa määritelty reitinaikaisten lennonvarmistuspalveluiden keskimääräinen unionin laajuinen määritetty yksikkökustannus ilmaistuna reaalisesti vuoden 2009 hintoina on 56,64 euroa vuonna 2015, 54,95 euroa vuonna 2016, 52,98 euroa vuonna 2017, 51,00 euroa vuonna 2018 ja 49,10 euroa vuonna 2019.
5 artikla
Oletukset
Tämä päätös perustuu liitteessä esitettyihin oletuksiin.
6 artikla
Varoituskynnykset
1. Kun suorituskyvyn tarkastuselimen kirjaama todellinen liikennemäärä poikkeaa liitteessä esitetyistä liikenneoletuksista vähintään 10 prosentilla kalenterivuoden aikana, täytäntöönpanoasetuksen (EU) N:o 390/2013 19 artiklan 1 kohdassa tarkoitettu unionin laajuinen varoitusjärjestelmä voidaan aktivoida.
2. Kun suorituskyvyn tarkastuselimen kirjaama todellinen liikennemäärä poikkeaa täytäntöönpanoasetuksessa (EU) N:o 390/2013 olevassa III luvussa tarkoitetussa vastaavassa suorituskykysuunnitelmassa esitetyistä liikenne-ennusteista vähintään 10 prosentilla kalenterivuoden aikana, täytäntöönpanoasetuksen (EU) N:o 390/2013 19 artiklan 2 kohdassa tarkoitettu paikallinen varoitusjärjestelmä voidaan aktivoida.
7 artikla
Voimaantulo
Tämä päätös tulee voimaan päivänä, jona se julkaistaan Euroopan unionin virallisessa lehdessä.
Tehty Brysselissä 11 päivänä maaliskuuta 2014.

Labels: 8
4